**România răstignită**

*Florin T. Roman*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Românie, Românie, ţară tristă, muribundă,

Ultimele tale lacrimi în ţărână se scufundă.

Ciocanul lovind în cuie se aude tot mai tare,

Maica Domnului ţi-aprinde sub cruce o lumânare.

Iuda politicianul te-a vândut, rânjind a coasă,

La pachet cu toţi eroii, pe preţ de târfă leproasă:

Zece dolari, zece ruble, zece euro goi, trişti,

La o bancă mondială, la Pilaţi ecumenişti.

Sinedriul, fără vreun scrupul, a ratificat trădarea,

Şi te-a împins în pretoriu, ca să-ţi afli condamnarea:

Biciuire! Biciuire! Ucideţi Ortodoxia!

Răstignire! Răstignire! Crucificaţi România!

Săvârşitu-s-a! se-aude peste ceruri o strigare:

Ţara mea îşi dă acuma, blândă, ultima suflare;

Mor a doua oară sfinţii noştri trecuţi în vecie:

Andrei, Ştefan, Brâncovenii, Românie, Românie.

…………………………………………………

Dar ce-i cu şoaptele acestea?

Oare nu s-a-ncheiat povestea?

Se-aude-o voce de Fecioară

Ca un zefir de primăvară,

Ce parcă-ntoarce nişte file:

Răbdare… S-aşteptăm trei zile…

9 Aprilie 2017,

Intrarea Domnului în Ierusalim (Floriile)